Albus Dumbledore

Albus Percival Wulfric Brian Dumbledore (r. o. 1845.) je imaginarni lik iz romana o Harryju Potteru autorice J. K. Rowling.
 Uvod 
Dumbledore je bio direktor škole vještičarenja i čarobnjaštva Hogwarts od 1956. i smatran je jednim od najmoćnijih čarobnjaka na svijetu. Pomalo je luckast, ali ujedno i vrlo moćan te sliči tipičnim dobrim čarobnjacima kao što su Merlin i Gandalf. Saosjeća s Harryjem Potterom i pomalo mu 'gleda kroz prste'. On je jedini čarobnjak kojeg se Lord Voldemort ikad bojao.

Dumbledore je visok i mršav čovjek s dugom kosom i bradom. Ima plave oči i veoma dug i kukasti nos (koji izgleda kao da je najmanje dvaput slomljen). Nosi naočale u obliku polumjeseca. Obično je odjeven u veličanstvene pelerine. Tvrdi da ima ožiljak iznad lijevog koljena u obliku savršene karte londonske podzemne željeznice.

Na Dumbledoreovoj karti iz čokoladnih žaba piše da voli komornu muziku i kuglanje. Karta otkriva i da voli magične i nemagične slatkiše. Tako često za lozinke na ulazu u svoj kabinet određuje imena različitih slatkiša. U Harryju Potteru i Kamenu mudraca je rekao profesorici McGonagall da posebno voli limunov šerbet. Ne voli grah sveokusnjak Bertieja Botta zato što je jednom naišao na okus bljuvotine.

U filmskim verzijama Harryja Pottera i Kamena mudraca (2001.) i Harryja Potteru i Odaji tajni Dumbledorea je glumio Richard Harris koji je preminuo 2002. U Harryju Potteru i Zatočeniku Azkabana (2004.) i Harryju Potteru i Plamenom Peharu (2005.) Dumbledorea je glumio Michael Gambon.

 Rani život i karijera 

Malo se toga zna o ranom životu i porodici Albusa Dumbledorea. Dumbledore je star oko 150 godina što znači da je svoje školovanje u Hogwartsu započeo 1850ih. Dumbledoreov jedini poznati rođak je njegov brat Aberforth koji je jednom bio član Reda Feniksa. Dumbledore je tokom svog školovanja bio u domu Gryffindora. Već je kao učenik pokazivao posebnu nadarenost za magiju čemu je svjedočila i Griselda Marchbanks. Dumbledore se nakon nekog vremena, kad je završio školovanje, vratio u školu kao učitelj Preobrazbe i zamjenik direktora. 1945. je pobijedio crnog maga Grindelwalda.

Dumbledore je obnašao dužnosti Vrhovnog vješca Čarosudnog suda i poglavara Međunarodne udruge čarobnjaka. Sa tih su ga dužnosti zbacili tokom njegove svađe s Ministrom Magije Corneliusom Fudgeom, ali vraćen je na dužnosti kad je Ministarstvo magije moralo priznati da su Dumbledoreova upozorenja o ponovnom jačanju Lorda Voldemorta bila tačna. Tokom života je tri puta odbijao funkciju Ministra magije. Odlikovan je i Merlinovim veleredom prve klase.

 Ostvarenja i vještine 

Dumbledore je poznat kao alkemičar koji je radio s Nicolasom Flamelom, jedinim poznatim tvorcem Kamena Mudraca. Otkrio je i dvanaest načina upotrebe zmajske krvi. Može stvoriti i Granu Gubratha (magični vječni plamen), a njegov je patronus u obliku feniksa.

Razvio je metodu slanja poruka uz pomoć patronusa čemu je poučio samo članove Reda Feniksa. Tvrdio je da može postati nevidljiv bez plašta nevidljivosti, a postoje i naznake da je vidio kroz plašteve nevidjivosti. Dumbledore je veoma vješt u Oklumenciji i Legilimenciji. Dumbledore veliku pažnju posvećuje sjećanjima; koristi ih i kao oružje i kao sredstvo istrage. U Harryju Potteru i Princu miješane krvi koristi sito sjećanja kako bi Harryju pokazao sjećanja mnogih osoba o prošlosti Toma Riddlea, ali i o događajima koji su doveli do stvaranja horkruksa.

Govori vodenjezik, jezik Vodenljudi (HP4), ali i mnoge druge jezike. Moguće je da razumije i parselski, jezik zmija (HP6).

 Dumbledore i Lord Voldemort 

Jedan od Dumbledoreovih zadataka kao učitelja u Hogwartsu je bio pronalaženje Toma Riddlea. Riddle je živio u bezjačkom sirotištu i, iako je otkrio neke svoje nadnaravne sposobnosti, nije znao da mu je majka bila vještica. Čak i u toj ranoj dobi, Dumbledore je bio zabrinut zbog Riddleovog karaktera pa je zato posebno pratio njegov napredak tokom školovanja. Riddle se pokušao zaposliti kao profesor Obrane od mračnih sila, ali tadašnji direktor, Armando Dippet, je odbio Riddleov zahtjev i savjetovao ga da se ponovno prijavi za posao za nekoliko godina.

Sybill Trelawney je upravo pred Dumbledoreom izrekla proročanstvo o Voldemortovom padu. Proročanstvo je načuo Severus Snape koji je kasnije ono što je čuo ispričao Voldemortu. Snapea je u prisluškivanju otkrio Aberforth, pipničar u Veprovoj glavi, koji ga je izbacio iz gostionice. Voldemort je protumačio da se proročanstvo odnosi na Harryja što je dovelo do smrti Harryjevih roditelja, Jamesa i Lily dok je pokušavao ubiti Harryja.

Dumbledore se neumorno borio protiv svojeg bivšeg učenika uz pomoć Reda feniksa. Kad su Harryjevi roditelji ubijeni Dumbledore je odlučio smjestiti Harryja u dom njegove tete i tetka, Petunije i Vernona Dursleya. Znao je da će Harry biti zaštićen posebnom magijom, koju je oslobodila žrtva njegove majke, kad aktivira krvnu vezu koju je zapečatila Petunia Dursley kad je primila Harryja u svoj dom.

Dumbledore dolazi do važnog otkrića da Voldemort pokušava postati besmrtan stvarajući horkrukse. Jedan od horkruksa je i dnevnik Toma Riddlea kojeg je Harry uništio u Harryju Potteru i Odaji tajni. Kasnije Dumbledore uništava drugi horkruks, prsten koji je nasljeđe Voldemortove porodice.

Kroz serijal je Dumbledore portretiran kao čarobnjak modernog svjetonazora, s revolucionarnim idejama o „čistoći krvi“ i pravima bezjaka, polu-ljudi i ne-ljudi. Dumbledore ne pridaje posebnu važnost tzv. „čistoći krvi“ i vjeruje da ličnost odražavaju odluke pojedinca, a ne čistoća njegove krvi i preci. Za razliku od većine čarobnjaka, Dumbledore se ne boji izgovoriti ime Lorda Voldemorta.

 Smrt 

Dumbledoreova smrt je prvi put nagoviještena na početku Harryja Pottera i Princa miješane krvi kad se pojavljuje sa izgorenom rukom koja je rezultat njegovog nalaženja i uništavanja prstena koji je bio nasljeđe Voldemortova djeda Marvola Gaunta i koji je služio kao jedan od Voldemortovih horkruksa. Tokom školske godine ruka nije pokazala nikakav znak oporavka.

Harry je u više navrata upozoravao Dumbledorea da Draco Malfoy radi za Voldemorta. Dumbledore je odbio poduzeti bilo kakve mjere protiv Draca i istovremeno je uvjeravao Harryja da on već zna više o tome što se događa od Harryja. Draco u dva navrata pokušava ubiti Dumbledorea, ali je oba puta umjesto Dumbledorea ozlijeđen učenik. U prvom pokušaju ga pokušava ubiti ukletom ogrlicom, a u drugom pokušaju bocom otrovane medovine.

Ipak, Malfoyev glavni plan uključuje korištenje čarobnog ormara koji se već nalazi u Hogwartsu kako bi doveo smrtonoše u dvorac. Oni ulaze u dvorac dok Harry i Dumbledore nisu u školi i dok pokušavaju naći i uništiti još jedan horkruks. Dumbledore je oslabljen zbog ispijanja napitka ispod kojeg se horkruks nalazio. Pri povratku su Dumbledore i Harry usredotočeni na Tamni znamen koji lebdi iznad škole. Kad su došli do dvorca Draco je razoružao Dumbledorea. Čini se da je Dumbledore predvidio mogući napad zato što je u djeliću sekunde prije nego što je napadnut paralizirao Harryja koji je postao tihi i nevidljivi svjedok predstojećih događaja. Dok je razgovarao s Malfoyem, Dumbledore otkriva da je znao da on stoji iza dva pokušaja ubistva. Malfoy shvaća da ne može ubiti Dumbledorea pa njegov zadatak preuzima Snape koji je obavezan štititi Malfoya i ubija Dumbledorea kletvom Avada Kedavra.

Na Dumbledoreov su pogreb došli učenici, učitelji, predstavnici Ministarstva magije, divovi, duhovi, kentauri, vodenljudi i ostali koji su ga cijenili. Pokopan je u bijeloj grobnici na rubu hogwartskog jezera i jedini je direktor koji je pokopan na zemljištu škole. Nakon njegove smrti, Fawkes, Dumbledoreov feniks, misteriozno odlazi sa školskog posjeda. Dumbledoreov se portret pojavljuje u direktorovom uredu zajedno s portretima ostalih direktora i direktorica Hogwartsa.

 Prethodnik:Armando Dippet direktor Hogwartsa  decembar 1956. - juni 1997. Nasljednik:Severus Snape Prethodnik: Nepoznat Profesor preobrazbe  1928. - decembar 1956. Nasljednik:Minerva McGonagall Prethodnik:Nepoznat Predstojnik Gryffindora  1928. - decembar 1956. Nasljednik:Minerva McGonagall
 Također pogledajte 
 Nicolas Flamel
 Ogledalo Erised

 Vanjski linkovi 

 Harry Potter Lexicon

Dumbledore, Albus